રથયાત્રાના માર્ગ પર ચુસ્ત પોલીસ બંદોબસ્ત ગોઠવાયો
ભગવાન જગન્નાથજી મહારાષ્ટ્રીયન પાઘડી, વાઘા અને અલંકારો પહેરશે: મામેરાંને દર્શને લોકો ઉમટ્યા: અમદાવાદમાં જમાલપુર વિસ્તારમાં આવેલા જગદીશ મંદિરમાં બિરાજતા ભગવાન જગન્નાથજી અષાઢી બીજના દિવસે બહેન સુભદ્રાજી અને મોટા ભાઇ બલરામજી સાથે નગરયાત્રાએ નિકળશે. નગરયાત્રા પહેલા દર વર્ષે આભૂષણો અને અલંકારો સાથે મામેરું યોજવામાં આવ્યું હતું. આ વર્ષે ભગવાન જગન્નાથજી મહારાષ્ટ્રીય સાફો અને આભૂષણો પહેરશે. રથયાત્રા અને ત્રીજ સુધીના ત્રણેય ભાઈ-બહેનના વાઘા, અલંકારોનાં દર્શન મંદિરમાં યોજાયાં હતા. નેત્રોત્સવ, રથયાત્રા, મામેરાંના યજમાનો વાજતે ગાજતે ભગવાનનું મામેરું લઈને મંદિરમાં પહોંચ્યા હતા. ( તસવીરો: જનક પટેલ, અમદાવાદ.)
અમદાવાદ: અષાઢી બીજને ૧૨મી જુલાઇએ યોજાનારી ભગવાન જગન્નાથની ૧૪૪ મી રથયાયાત્રાને હવે મંજૂરી મળી ગઇ છે. મંદિરમાં તૈયારીઓ શરૂ કરી દેવામાં આવી છે.
મંદિર પરિસરમાં પોલીસનો કાફલો ઉતારી દેવામાં આવ્યો છે. સાથે જ બેરીકેડ પણ લગાવવામાં આવ્યા છે. આજે ગુરૂવારે રથયાત્રા પૂર્વે જમાલપુર મંદિરમાં આજે ભગવાનનું મામેરું ભક્તોના દર્શન માટે મૂકવામાં આવ્યું હતુ. મામેરામાં ભગવાનને અલગ અલગ યજમાન તરફથી અપાતા ૬ જોડી વાઘા અને પાઘ સહિત ઘરેણાં આપવામાં આવ્યા હતા.
રથયાત્રા આડે હવે માંડ ચાર દિવસ બાકી છે, ત્યારે બુધવારથી જ રથયાત્રાના આખા રૂટ પર પોલીસ-સુરક્ષાકર્મીનો બંદોબસ્ત ગોઠવાયો છે. રથયાત્રાના રૂટમાં આવતાં પોલીસ સ્ટેશન સિવાયનાં તમામ પોલીસ સ્ટેશનોમાંથી પીઆઈ અને ૫૦થી ૭૦ પોલીસકર્મીઓને રથયાત્રાના રૂટ પર બંદોબસ્ત માટે બોલાવાયા છે. બહારથી આવનારા પોલીસ કર્મચારીઓ પણ આજે આવી પહોંચશે. સાથે જ રથ ખેંચવા માટે મંદિર ટ્રસ્ટને ૧૨૦ ખલાસીનું લિસ્ટ સોંપવામાં આવ્યું છે. દરેક રથ પર ૪૦ને બદલે ૭૦ ખલાસી રાખવાની માગ કરાઈ છે. આ તમામ ૧૨૦ ખલાસીએ કોરોનાની રસીના બંને ડોઝ લઈ લીધા છે.